કોઈએ કહ્યું કે, લગ્ન એક કિલ્લો છે. અંદર રહેલાં બહાર નીકળવા ફાંફાં મારી રહ્યાં છે અને બહાર રહેલાં અંદર જવા ધક્કામુક્કી કરી રહ્યાં છે. આ ધક્કામુક્કી કરતાં યુવાન-યુવતીઓએ કિલ્લાની બહાર નીકળવા ફાંફાં મારી રહેલા એક મનુષ્ય આગળ આજે માર્ગદર્શન માગ્યું છે. માણસ લગ્ન કરે છે એનો અર્થ જ એ છે કે મનુષ્યજાતિ બીજાંઓના અનુભવમાંથી કશું શીખતી નથી. લગ્નના પ્રારંભે દરેક પરણેલો મનુષ્ય કવિ હોય છે. આકાશમાંથી તારા તોડી લાવી પત્નીના અંબોડે ગૂંથવાની એને હોંશ હોય છે, પણ પછી એક દિવસ એવો આવે છે કે પત્ની માટે શાક લાવી આપવાનું કામ પણ એને આકરું લાગવા માંડે છે. આ બધું નજરે જોવા છતાં કુંવારાઓના હૃદયમાં કવિતા ઊભરાવા માંડે છે.